Source: https://ficek.sk/predaj-domu-v-spoluvlastnictve-29962
Timestamp: 2019-07-19 08:59:29+00:00
Document Index: 13383680

Matched Legal Cases: ['§ 137', '§ 140', '§ 116', '§ 116', '§ 141', '§ 142', 'súd ', 'súd ', '§ 451']

[2019] Predaj domu v spoluvlastníctve | Poradíme Vám? '
Predaj domu v spoluvlastníctve
Odpovedané dňa: 9. 10. 2017
Otázka: Predaj domu v spoluvlastníctve
Dobrý deň. Chcela by som sa spýtať, ako môžem predať rodinný dom, ktorej polovička patrí mne a druhá patrí môjmu ex priateľovi. Kupovali sme dom spoločne, nie sme zosobášení a všetky investície potrebné k rekonštrukcii domu som platila ja, len problém je v tom, že nemáme o tom doklad. Pred pár mesiacmi sme sa rozišli, a priateľ nechce predať dom, a nechce mi vyplatiť ani polovičku. Ale ja potrebujem svoj podiel z domu, aby som mohla začať od znova. Tak by som Vás poprosila o pomoc ako postupovať pri takej situácii. Ďakujem za odpoveď. S pozdravom Zuzana.
Odpoveď: Predaj domu v spoluvlastníctve
Pokiaľ máte nehnuteľnosť v podielovom spoluvlastníctve, o nakladaní s ňou rozhodujete obaja. V občianskom práve platí zásada, že nikoho nemožno držať v podielovom spoluvlastníctve proti jeho vôli. Ak ste sa rozhodli predať svoj podiel, či zrušiť spoluvlastníctvo, máte na to právo a nemôže Vám v tom nikto brániť.
V podstate máte dve možnosti. Prvou je, predať svoj spoluvlastnícky podiel. Podľa § 137 ods. 1 Občianskeho zákonníka Podiel vyjadruje mieru, akou sa spoluvlastníci podieľajú na právach a povinnostiach vyplývajúcich zo spoluvlastníctva k spoločnej veci.
Podľa ustanovenia § 140 Občianskeho zákonníka Ak sa spoluvlastnícky podiel prevádza, majú spoluvlastníci predkupné právo, ibaže ide o prevod blízkej osobe (§ 116, 117). Ak sa spoluvlastníci nedohodnú o výkone predkupného práva, majú právo vykúpiť podiel pomerne podľa veľkosti podielov. V zmysle tohto ustanovenia, ak chcete svoj podiel previesť na inú osobu a nepôjde o prevod blízkej osobe, musíte ho najskôr ponúknuť na predaj inému spoluvlastníkovi. Ak ten v určenej lehote podiel neodkúpi, potom môžete podiel predať aj tretej osobe. Ak by ste sa rozhodli postupovať takýmto spôsobom, odporúčam vykonávať tieto úkony písomne, aby ste mali preukázané splnenie povinností, ktoré v tejto situácii ukladá zákon.
Dovolím si tiež uviesť, koho možno považovať za blízku osobu. Ustanovuje to § 116 Občianskeho zákonníka: Blízkou osobou je príbuzný v priamom rade, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.
Druhou možnosťou je, zrušiť a vyporiadať podielové spoluvlastníctvo. To môžete urobiť buď dohodou spoluvlastníkov, alebo žalobou na súde. Ak nedospejete k dohode, môžete podať žalobu na súd.
§ 141 (1) Spoluvlastníci sa môžu dohodnúť o zrušení spoluvlastníctva a o vzájomnom vyporiadaní; ak je predmetom spoluvlastníctva nehnuteľnosť, dohoda musí byť písomná.
§ 142 (1) Ak nedôjde k dohode, zruší spoluvlastníctvo a vykoná vyporiadanie na návrh niektorého spoluvlastníka súd. Prihliadne pritom na veľkosť podielov a na účelné využitie veci. Ak nie je rozdelenie veci dobre možné, prikáže súd vec za primeranú náhradu jednému alebo viacerým spoluvlastníkom; prihliadne pritom na to, aby sa vec mohla účelne využiť a na násilné správanie podielového spoluvlastníka voči ostatným spoluvlastníkom. Ak vec žiadny zo spoluvlastníkov nechce, súd nariadi jej predaj a výťažok rozdelí podľa podielov.
Ako vyplýva z vyššie uvedeného, ak by ste sa rozhodli pre zrušenie a vyporiadanie podielového spoluvlastníctva, môžete podať žalobu a v tom Vám nemôže expriateľ brániť.
Pokiaľ ide o náklady na nehnuteľnosť, v prípade zániku podielového spoluvlastníctva môžete žiadať to, čo ste zo svojho vynaložili na spoločnú nehnuteľnosť. Dôvodom je, že odpadol právny dôvod Vašej investície a zánikom podielového spoluvlastníctva by išlo o bezdôvodné obohatenie. Podľa § 451 Občianskeho zákonníka